Mακαρονάδα σαν τσουχτή με νιώτικο κεφαλοτύρι και αυγό μάτι
Στη θρυλική τσουχτή (τη μανιάτικη μακαρονάδα με το αυγό) η σεφ προσθέτει μαϊντανό, καυτερές πιπεριές και την εκρηκτική Ναμουτιάνα, η οποία θα τονίσει το πικάντικο στοιχείο της μακαρονάδας.
90 ml εξαιρετικό παρθένο ελαιόλαδο από την ποικιλία Ναμουτιάνα + 8 κουτ. σούπας για το τηγάνισμα των αυγών, 400 γρ. σπαγκέτι , 4 σκελίδες σκόρδο, ψιλοκομμένες , 2 μικρές φρέσκες καυτερές πιπερίτσες, ψιλοκομμένες , 2 κουτ. σούπας ψιλοκομμένος μαϊντανός , 4 αυγά , 160 γρ. κεφαλοτύρι νιώτικο, χοντροτριμμένο , αλάτι, φρεσκοτριμμένο πιπέρι
Για να φτιάξουμε τη μακαρονάδα με νιώτικο κεφαλοτύρι, αυγό μελάτο και Ναμουτιάνα, ξεκινάμε ζεσταίνοντας σε δυνατή φωτιά ένα μεγάλο τηγάνι. Ρίχνουμε τις 8 κουτ. σούπας ελαιόλαδο και το ζεσταίνουμε για 1 λεπτό.Ρίχνουμε προσεκτικά τα αυγά στο καυτό λάδι και τηγανίζουμε για 2 λεπτά, μέχρι να σφίξει το ασπράδι και να σχηματιστούν χρυσαφένιες δαντελωτές άκρες.Γέρνουμε ελαφρώς το τηγάνι ώστε να συγκεντρωθεί σε μία πλευρά το λάδι και με ένα κουτάλι το μαζεύουμε και περιχύνουμε τα αυγά για 1/2 έως 1 λεπτό, περισσότερο γύρω από τον κρόκο, ώστε να ψηθούν και τα υδαρή μέρη του ασπραδιού.Σε μια φαρδιά κατσαρόλα ζεσταίνουμε τα 90 ml ελαιόλαδο σε μέτρια φωτιά και σοτάρουμε το σκόρδο, τον μαϊντανό, τις πιπερίτσες και μαύρο πιπέρι χοντροτριμμένο για περίπου 2 λεπτά, μέχρι να αρωματιστεί το ελαιόλαδο.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει, βράζουμε τα ζυμαρικά για 1 λεπτό λιγότερο από τον χρόνο που αναγράφεται στις οδηγίες της συσκευασίας. Με μια λαβίδα βγάζουμε τα ζυμαρικά από την κατσαρόλα (χωρίς να τα σουρώσουμε), τα βάζουμε στο σκεύος με το λάδι και ανακατεύουμε για 1 λεπτό. Αν χρειαστεί, προσθέτουμε λίγο από το νερό όπου τα βράσαμε. Πασπαλίζουμε με το τυρί και άφθονο φρεσκοτριμμένο πιπέρι, ανακατεύουμε και μοιράζουμε στα πιάτα. Βάζουμε από πάνω σε κάθε πιάτο το μελάτο αυγό, αλατοπιπερώνουμε και σερβίρουμε αμέσως.
Αυγά,Ζυμαρικά,Τυρί